b'\n_START_ARTICLE_\nO duminic\xc4\x83 \xc3\xaen familie\n_START_SECTION_\nCon\xc8\x9binut\n_START_PARAGRAPH_\nFamilia Homolka \xc8\x99i-a g\xc4\x83sit locul de recreere, demn de un popas duminical, un petec de iarb\xc4\x83 la umbra copacilor, aproape de apa unui p\xc3\xa2r\xc3\xa2u. Au venit asemenea altora, s\xc4\x83-\xc8\x99i petreac\xc4\x83 ziua de s\xc4\x83rb\xc4\x83toare la aer liber, \xc3\xaen p\xc4\x83dure. Caut\xc4\x83 bure\xc8\x9bi, au pus vinul la rece, tata \xc8\x99i copii se scald\xc4\x83, mama \xc8\x99i-a adus aminte c\xc4\x83 a f\xc4\x83cut c\xc3\xa2ndva balet si acum, de\xc8\x99i teribil de gras\xc4\x83, zburd\xc4\x83 cu mi\xc8\x99c\xc4\x83ri gra\xc8\x9bioase. Bunicul \xc8\x99i bunica dorm \xc3\xaen tihn\xc4\x83 pe p\xc4\x83tur\xc4\x83. Totul pare frumos \xc8\x99i mai ales nevinovat. Dar pacea familial\xc4\x83 e spart\xc4\x83 de un strig\xc4\x83t: Ajutor! Ajutor! Undeva \xc3\xaen p\xc4\x83dure cineva este \xc3\xaen primejdie. Nimeni \xc3\xaens\xc4\x83 din cei afla\xc8\x9bi \xc3\xaen mijlocul naturii nu \xc3\xaencearc\xc4\x83 s\xc4\x83 afle ce s-a \xc3\xaent\xc3\xa2mplat. Nimeni nu vrea sa aib\xc4\x83 de-a face cu lucruri neobi\xc8\x99nuite, periculoase. Acel \xe2\x80\x9estrig\xc4\x83t\xe2\x80\x9d nu face parte din familie, nu face parte din nici o familie. A\xc8\x99a c\xc4\x83. r\xc3\xa2nd pe r\xc3\xa2nd, g\xc4\x83sesc c\xc4\x83-i mai s\xc4\x83n\xc4\x83tos s\xc4\x83 p\xc4\x83r\xc4\x83seasc\xc4\x83 locul. Fug cu to\xc8\x9bii, fuge \xc8\x99i familia. _NEWLINE_Din ambian\xc8\x9ba deschis\xc4\x83 a p\xc4\x83durii, uit\xc3\xa2nd, de parc\xc4\x83 nici n-ar fi existat, Strig\xc4\x83tul, evenimentul tragic ce s-a petrecut poate \xc3\xaen preajm\xc4\x83, locul ac\xc8\x9biunii se mut\xc4\x83 \xc3\xaentr-un spa\xc8\x9biu \xc3\xaenchis: apartamentul familiei, loc cu pregnante urme de matriarhat modern, dominat de gospodine. Aici tot ce se petrece, \xc8\x99i se petrec destule lucruri: se discut\xc4\x83 despre televizor, se aranjeaz\xc4\x83 mereu o icoan\xc4\x83 ce st\xc4\x83 str\xc3\xa2mb pe perete, se \xc3\xaencropesc comentarii despre fotbal, se isc\xc4\x83 certuri \xc8\x99i se alin\xc4\x83 \xc3\xaemp\xc4\x83c\xc4\x83ri, totul, p\xc3\xa2n\xc4\x83 la scena final\xc4\x83 \xc3\xaen care \xc3\xaentreaga familie danseaz\xc4\x83 ca s-o \xc3\xaembuneze pe mama care a vrut c\xc3\xa2ndva s\xc4\x83 fie dansatoare, dezv\xc4\x83luie o mentalitate ad\xc3\xa2nc cuib\xc4\x83rit\xc4\x83 \xc8\x99i justificabil\xc4\x83 a unei lumi, mentalitate care \xc3\xaei \xc8\x9bine departe de evenimente, \xc3\xaei face s\xc4\x83 nu participe la nimic din ceea ce se petrece dincolo de cei patru pere\xc8\x9bi familiari. _NEWLINE_Faptele dovedesc c\xc4\x83 acolo, \xc3\xaen p\xc4\x83dure, nu puteau s\xc4\x83 se comporte altfel, nu puteau s\xc4\x83 sar\xc4\x83 nim\xc4\x83nui \xc3\xaen ajutor, pentru c\xc4\x83, \xc3\xaenv\xc4\x83lui\xc8\x9bi \xc3\xaen propriile probleme, mici dar corozive, ei sunt angrena\xc8\x9bi \xc3\xaentr-o rutin\xc4\x83 zilnic\xc4\x83 din care ei nu vor putea ie\xc8\x99i niciodat\xc4\x83.'